**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.02.2018, ora 08.00 – 11.02.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 11.02.2018, ora 07.00**

**RÂURI**

**Debitele au fost, în general, în scǎdere**, exceptând cursurile inferioare ale: Someşului, Crasnei, Barcǎului, Crişului Repede, Crişului Alb, Bǎrladului şi Prutului, unde au fost în creştere prin propagare.

Pe râurile din bazinele hidrografice: Bega, Timiş, Bârzava, Moraviţa, Caraş, Nera, Cerna, Siret, cursul mijlociu al Prutului şi pe râurile din Dobrogea, debitele au fost relativ staţionare.

Se situează peste **COTELE DE ATENŢIE** râurile la staţiile hidrometrice: Crasna-Domăneşti (400+79 )-jud. SM şi Berveni (490+10)-jud. SM.

Formaţiunile de gheaţă (gheaţă la maluri, nǎboi, pod de gheaţă) prezente pe râurile din centrul și estul țării s-au menţinut fǎrǎ modificǎri importante.

Debitele se situează în general la valori peste mediile multianuale lunare, exceptând râurile din bazinele hidrografice: Someș (exceptând Someșul Mare), Crişul Repede, Bârzava, Nera, Cerna, Siret, bazinele superioare ale Begăi şi Timișului, unele râuri din bazinele inferioare ale Oltului, Jiului, Bârladului şi Prutului, unde au valori cuprinse între 30-90% din acestea.

**Debitele vor fi, în general, în scădere**, exceptând cursul inferior al Someşului, unde vor fi în creştere prin propagare.

Pe râurile din bazinul Prutului, pe cursul Siretului şi pe afluenţii de dreapta, pe cursurile mijlocii şi inferioare ale Vedei, Argeşului, Ialomiţei şi pe râurile din Dobrogea, debitele vor fi relativ staţionare.

Se vor mai situa peste **COTELE DE ATENŢIE** râurile la staţiile hidrometrice: Crasna-Domăneşti (400+40)-jud. SM şi Berveni (490+5)-jud. SM.

Formaţiunile de gheaţă (gheaţă la maluri, nǎboi, pod de gheaţă) prezente pe râurile din centrul și estul ţării se vor menţine fǎrǎ modificǎri importante.

**DUNĂRE**

**Debitul la intrarea în ţară (secţiunea Baziaş) în intervalul 10.02.2018 – 11.02.2018 a fost în creştere, având valoarea de 7600 m3/s**, peste media multianuală a lunii februarie (5300 m3/s).

În aval de Porţile de Fier debitele au fost în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în ţară (secţiunea Baziaş) va fi staţionar (7600 m3/s).**

În aval de Porţile de Fier debitele vor fi în scădere pe sectorul Gruia – Corabia şi în creștere pe sectorul Tr. Măgurele – Tulcea.

**2.** **Situaţia meteorologică în intervalul 10.02.2018, ora 08.00 – 11.02.2018, ora 06.00**

**Administraţia Naţională de Meteorologie (A.N.M.)** a emis în data de 10.02.2018, ora 13.00, o **INFORMARE METEOROLOGICĂ**, valabilă pentru intervalul 11 februarie, ora 06.00 – 12 februarie, ora 04.00, vizând intensificări ale vântului și precipitații predominant sub formă de ninsoare, moderate cantitativ, conform căreia:

,,*În intervalul menționat în sudul și în estul Munteniei, precum și în cea mai mare parte a Dobrogei vor fi precipitații mai ales sub formă de ninsoare, în general moderate cantitativ (10…15 l/mp). Se va depune strat de zăpadă, local mai consistent îndeosebi în județele Călărași și Constanța.*

*Vor fi intervale de timp în care ninsoarea va fi asociată cu intensificări ale vântului, cu viteze de 45…55 km/h, astfel încât aceasta va fi viscolită, iar vizibilitatea scăzută. Pe litoral rafalele vor depăși 60...65 km/h, dar precipitațiile vor fi mixte.*”

Această **INFORMARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- *BRĂILA, CĂLARAŞI, CONSTANŢA, GIURGIU, IALOMIŢA, ILFOV, TELEORMAN, TULCEA şi Municipiul BUCUREŞTI (9 prefecturi).*

**ÎN ŢARĂ**

Valorile termice s-au situat în jurul celor normale la aceasă dată. Temperaturile maxime au fost cuprinse între -1 grad la Darabani și 10 grade la Râmnicu Vâlcea. În prima parte a intervalului cerul a fost mai mult noros în regiunile vestice, nordice și centrale și a prezentat înnorări temporare în restul teritoriului. Izolat a nins slab în Maramureș, Transilvania și nordul Moldovei, iar în Oltenia a burnițat. Mai ales dimineața a fost ceață, pe arii restrânse, în vest, nord-vest, centru și sud. Tot în acest interval vântul a suflat slab și moderat, cu unele intensificări în sud și pe crestele montane. În cea de a doua parte a intervalului înnorările s-au accentuat în majoritatea regiunilor și au căzut precipitații mixte local în Oltenia și Muntenia, iar în Dobrogea izolat a plouat. Vântul s-a intensificat treptat în acealeași regiuni, iar viteze mai mari s-au înregistrat în Delta Dunării, unde la rafală s-au atins în jurul a 55 km/h. Stratul de zăpadă era prezent la munte și măsura, la ora 20.00, în platformele stațiilor meteorologice până la 175 cm în Masivul Făgăraș (la peste 2000 m altitudine), în jumătatea de nord a Moldovei până la 21 cm, în Maramureș până la 11 cm, local în Transilvania până la 11 cm și izolat în Dealurile de Vest (până la 2 cm). La ora 06.00 se înregistrau valori termice cuprinse între -6 grade la Bistrița și Batoș și 4 grade la Mangalia.

***Observaţie:*** *de ieri de la ora 06.00 au fost în vigoare 6 atenționări cod galben pentru fenomene meteorologice periculoase imediate, 3 emise de SRPV Craiova, 2 emise de CNPM București și 1 emisă de SRPV Constanța.*

**LA BUCUREŞTI**

Valorile termice s-au apropiat de cele normale pentru această dată. Temperatura maximă a fost de 5 grade la Afumați, 6 grade la Băneasa și 7 grade la Filaret, iar la ora 06.00 se înregristrau 0 grade la Afumați și Băneasa și 1 grad la Filaret. Cerul a fost variabil ziua și mai mult noros noaptea, iar spre dimineață a început să ningă slab. Vântul a suflat moderat, cu ușoare intensificări noaptea când în unele cartiere, la rafală, s-au atins viteze de până la 40...43 km/h.

**3. Prognoza meteorologică în intervalul 11.02.2018, ora 08.00 – 12.02.2018, ora 08.00**

**ÎN ŢARĂ**

Vremea va fi mai rece decât în intervalul precedent în cea mai mare parte a țării și în general închisă. Vor fi precipitații mai ales sub formă de ninsoare în regiunile sudice, sud-estice și pe arii restrânse în restul teritoriului. **În sudul și estul Munteniei, precum și în cea mai mare parte a Dobrogei precipitațiile vor fi în general moderate cantitativ (10...15 l/mp). Se va depune strat de zăpadă, local mai consistent îndeosebi în județele Călărași și Constanța. Vor fi intervale de timp în care, în sud-est, ninsoarea va fi asociată cu intensificări ale vântului, cu viteze de 45...55 km/h, astfel încât aceasta va fi viscolită, iar vizibilitatea scăzută. Pe litoral rafalele vor depăși 60...65 km/h, dar precipitațiile vor fi mixte. În restul teritoriului vântul va sufla slab și moderat.** Temperaturile maxime se vor încadra între -1 grad în nordul Moldovei și în estul Transilvaniei și 7 grade în Dealurile de Vest, iar cele minime între -10 și 1 grad. Izolat se va semnala ceață.

**LA BUCUREŞTI**

Vremea va fi închisă și se va răci. Temporar se vor semnala precipitații slabe sub formă de ninsoare și lapoviță și este posibil să se depună un strat de zăpadă, în general, de 2...4 cm. Vântul va avea ușoare intensificări, trecător atingând la rafală viteze în jurul a 40 km/h. Temperatura maximă se va situa în jurul valorii de 3 grade, iar cea minimă va fi de -2...0 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 09.02.2018-10.02.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE